Yadda aka gano gawar ’yar tsohon Mataimakin Gwamna a dakin sau
By Salihu Makera | Publish Date: Jul 13 2018 2:00AM
Khadijat Oluboyo da saurayinta Adeyemi da ake zargi
Tsohon Mataimakin Gwamnan Jihar Ondo Alhaji Lasisi Oluboyo ya bayyana yadda ya aka gano gawar ’yarsa Adenike Khadijat Oluboyo da ke ajin karshe a Jami’ar Adekunle Ajasin da ke Akungba-Akoko a dakin saurayinta, inda ya yi zargin an kashe ta ne domin yin tsafi.
Ana zargin saurayinta Sa’id Sikiru Adeyemi da ke zaune a Abuja ne ya hallaka ta a unguwar Oke-Aro da ke birnin Akure ta wata hanya mai daure kai.
Olubayo ya tabbatar wa manema labarai cewa an kashe ’yarsa Khadijat mai shekara 25 ne domin dalili na tsafi, bayan iyalansu sun gano ta bace a ranar Litinin din makon jiya.
“Wani ya kira mu ya ce ta bace, sai muka shiga nemanta. Mun tuntubi kawayenta a makaranta. Wadda ta fi kowa shakuwa da ita ta shaida mana cewa sun kammala lacca a ranar Alhamis, inda suka hau babur daya suka bar harabar makarantar. A ranar Juma’a babu lacca, kuma lokacin da kawar ta zo makaranta ranar Litinin ba ta gan ta ba, don haka sai ta fara kiran lambar wayarta,” inji shi.
Kafin rasuwarta tana zaune ne a wani gida da ake kira State House billa, kusa da mazaunin dindindin na Jami’ar Adekunle Ajasin, kuma duk lokacin da iyayenta suka tura mata kudi ta banki takan sanar da su cewa ta gani.
Mahifinta ya ce: “Na aike mata da kudin abinci a ranar Juma’a, kuma na saba idan na aike mata takan sanar da ni ta yi godiya da zarar ta samu sanarwa daga banki. Amma waccan rana ban samu amsa daga gare ta ba. Na shaida wa mahaifiyarta sai ta fara kiranta. Tarho din yana kashe. Ranar Litinin, mu ci gaba da kiran wayarta amma ba ta shiga ba. Daga baya ta shiga, sai suka dauke ta inda muka rika jin murya kasa-kasa. Sai kuma aka sake kashe wayar. Daga baya sai aka yi masa sako tes cewa ba a jin murya ce. Sai muka dauka komai lafiya. Mun ta kashe kunne kan za ta kira.”
Ya ce, kawar Khadijat ta kira iyayenta cewa tana ta kiran lambarta amma ba ya shiga, inda ta kara da cewa: “wanda ya aike da wancan sako ya aike mata cewa tana hanyar zuwa.”
Ya tabbatar da cewa akwai alaka a tsakanin Khadijat da Adeyemi, inda ya ce: “A lokacin na san ta je Akure ne don haduwa da yaron. Kuma daga abin da mahaifinsa ya shaida mana lallai masoya juna ne. Sun hadu tun a Kwalejin Ilimi ta Ondo. Lokacin da muka fara neman yarinyar, mahaifin yaron ya kira ni ya ce shi ne mahaifin Adeyemi, kuma ya ce ’yata ta je gidansu a ranar Alhamis ta tafi ranar Juma’a da safe. Ya ce takan zo gidan a baya, amma ta daina, kuma irin matar da yake so dansa ya aura ken an. A nan na ce yanzu ba maganar aure muke yi ba, muna neman idan ta shiga ne. Sai mutumin ya kira ni ya fara addu’a. Lokacin da muka kira yaron sai ya ce ta zo ranar Alhamis ta tafi ranar Juma’a”
Ya ce: “Lokacin da muka yi bakin kokarinmu, sai uka shirya gudanar da add’o’i. Da muka kammala addu’o’inmu, sai saurayin ya fito fili ya bayyana abin da ya yi ga yayarsa. Y ace wannan shi ne abin da na yi; ba zan iya boye abin ba, ki zo ki taimaka min in dauke gawar. Sai yayar ta ruga wajen mahaifinsu ta bayyana masa halin da ake ciki.”
Bayanai sun ce sabanin jita-jitar da ake yadawa cewa Adeyemi ya bar gawar marigayiyar a karkashin gadonsa ne, Oluboyo ya ce “yaron ya tona kabari ne a dakinsa ya binne ta kuma ya dora katfarsa a kai yana kwanciya a kan kabarin. Ba a same ta a karkashin gado ba.”
Tuni Rundunar ’Yan sandan Jihar Ondo ta kama wanda ake zargin mai shekara 27, inda a shekaranjiya Labara Kakakinta Femi Joseph ya ce za su gabatar da shi a gaban kotu bisa zargin aikata kisan gilla.